1997年，用咗100億港元起嘅青嶼幹線正式通車，5月至6月期間吸引大量市民去觀光。九巴於是喺假日特別加開兩條觀光線X31同埋X32，分別由荃灣碼頭以及葵芳地鐵站出發，途經青嶼幹線同埋北大嶼山快速公路之後，唔入東涌新市鎮原車折返，以一償市民參觀青嶼幹線「遊車河」嘅心願，可算係香港巴士史上嘅第一次。與此同時，九巴引入首款低地台雙層巴－「丹尼士三叉戟」雙層巴，方便巴士公司喺傷殘人士使用巴士服務同埋大載客量之間作出平衡。同年九巴同埋其餘四大運輸機構九廣鐵路、地鐵公司、城巴以及香港小輪聯合推出「八達通」聰明卡收費系統。同年，當時嘅九巴集團進行重組，九巴、龍運巴士等成員公司成為一間新成立嘅「九龍巴士控股有限公司」旗下嘅子公司，主要股東仍然係新鴻基等。九巴控股喺2005年改名做載通國際控股有限公司。